**Pogosta vprašanja in odgovori – Dodatni javni razpis za sofinanciranje projektov socialne aktivacije**

|  |  |  |  |
| --- | --- | --- | --- |
| **Zap. št.** | **Vprašanje** | **Odgovor** | **Objava** |
| 1. | Ali prav razumem, da je potrebno program začeti izvajati pred izvršljivostjo sklepa o izboru oz. pred njegovo vročitvijo (v razpisu je navedeno "dan po izdaji sklepa o izboru")? | Projektne aktivnosti se morajo pričeti izvajati z naslednjim dnem po izdaji sklepa o izboru. | 23. 9. 2021 |
| 2. | V javnem razpisu je navedeno, da se predvideva sofinanciranje za 7 projektov, od tega 2 v vzhodni kohezijski regiji. Ker smo ravno iz te regije nas zanima, ali to pomeni, da boste sofinancirali samo projekte socialne aktivacije v krajih vzhodne regije, kjer se taka socialna aktivacija do sedaj še ni izvajala? Se lahko prijavimo kljub temu, da je v našem kraju podoben projekt že bil pred leti izveden (izvajalec je bila neka druga organizacija). | Z Dodatnim javnim razpisom za sofinanciranje projektov socialne aktivacije se predvideva sofinanciranje 7 projektov in sicer predvidoma 2 projekta v kohezijski regiji Vzhodna Slovenija in predvidoma 5 projektov v kohezijski regiji Zahodna Slovenija.  V kohezijski regiji Vzhodna Slovenija se predvideva sofinanciranje enega projekta v okviru sklopa 1 (kraja izvedbe Postojna in Ilirska Bistrica) in enega projekta v okviru sklopa 3 (kraj izvedbe Kočevje).  Gre za dodatni javni razpis, katerega namen je, da se s programi socialne aktivacije pokrijejo regije oz. kraji izvedbe, ki so z Javnim razpisom za sofinanciranje projektov socialne aktivacije ostali nepokriti.  Pogoji za prijavo na javni razpis so določeni v samem razpisu in razpisni dokumentaciji – to, da se je podoben projekt v vašem kraju pred leti že izvajal, seveda ni ovira za prijavo na omenjeni javni razpis. | 23. 9. 2021 |
| 3. | Ali v delovne izkušnje, ki se zahtevajo v tretji alineji točke 8.3.1, lahko štejemo tudi prostovoljno delo v prostovoljski organizaciji? | V delovne izkušnje se šteje tudi prostovoljno delo. V tem primeru je potrebno priložiti potrdilo organizacije, pri kateri je bilo prostovoljno delo opravljeno, iz katerega mora biti razvidno število opravljenih ur in vsebinsko področje, na katerem je bilo prostovoljno delo opravljeno. | 23. 9. 2021 |
| 4. | Želimo se prijaviti za izvajanje projekta, pri katerem sta predvidena dva kraja izvedbe programa. Ali moramo oddati dve ločeni vlogi oziroma moramo vlogo oddati v dveh ločenih ovojnicah? | Če se prijavite za izvajanje projekta, pri katerem sta predvidena dva kraja izvedbe programov, oddate zgolj eno vlogo, saj gre za en projekt, v okviru katerega se programa izvajata v dveh krajih izvedbe in ne za dva različna/ločena projekta. | 23. 9. 2021 |
| 5. | Ali je potrebno ob prijavi na javni razpis navesti tudi imena podpornega osebja in oseb, ki bodo sodelovale v multidisciplinarnem timu? | Imen strokovnjakov, ki bodo sodelovali v multidisciplinarnem timu, in imen podpornega osebja ni potrebno navesti. Navesti je potrebno samo imena strokovnih sodelavcev, ki bodo sestavljali strokovno/e skupino/e. | 23. 9. 2021 |
| 6. | Ali lahko prijavimo projekt socialne aktivacije npr. za Južno Primorsko regijo na način, da izvajamo program samo v enem kraju (npr. Koper) za 15 uporabnikov ali moramo nujno izvesti projekt v obeh krajih izvedbe? | Če se prijavite za izvajanje projekta, pri katerem sta predvidena dva kraja izvedbe programov, morate zagotoviti izvedbo programov v obeh krajih – v vsakem kraju izvedbe, določenem za posamezen projekt v Prilogi št. 5, morate zagotoviti izvedbo enega programa socialne aktivacije. | 23. 9. 2021 |
| 7. | Ali je lahko knjižnica, ki nam bo odstopila prostor za izvajanje socialne aktivacije, partner v projektu ali je dovolj, da priložimo pismo o nameri sodelovanja? | Načeloma je lahko projektni partner, vendar poudarjamo, da v primeru, da partner zagotavlja samo prostore, ne izvaja pa nobenih aktivnosti projekta, ne more uveljavljati stroškov. | 7. 10. 2021 |
| 8. | V javnem razpisu je navedeno, da lahko izbrani prijavitelj za izvedbo posameznega programa socialne aktivacije uveljavlja stroške osebja v skupni višini največ 49.077,00 EUR. Ali to pomeni, da če se prijavimo za izvajanje projekta, pri katerem sta predvidena dva kraja izvedbe programov, izvedemo sočasno dva programa, tj. z dvema skupinama po 15 udeležencev, in potem dobimo finance krat dva, torej skupaj 98.154,00 EUR? | Če se prijavite za izvajanje projekta, pri katerem sta predvidena dva kraja izvedbe programov, morate v vsakem kraju izvedbe, določenem za posamezen projekt v Prilogi št. 5, zagotoviti izvedbo enega programa. Sočasno se torej izvedeta dva programa (eden v enem kraju izvedbe in drugi v drugem kraju izvedbe), v vsakega pa je potrebno vključiti 15 udeležencev.  Ministrstvo bo posamezni projekt sofinanciralo glede na število krajev izvedbe programov, kot so za posamezni projekt določeni v Prilogi št. 5 javnega razpisa, in sicer:   * v višini do največ 68.707,80 EUR za celotno obdobje sofinanciranja za projekt, pri katerem je predviden en kraj izvedbe programov, * v višini do največ 137.415,60 EUR za celotno obdobje sofinanciranja za projekt, pri katerem sta predvidena dva kraja izvedbe programov in * v višini do največ 206.123,40 EUR za celotno obdobje sofinanciranja za projekt, pri katerem so predvideni trije kraji izvedbe programov.   Ministrstvo bo posamezni program sofinanciralo v višini do največ 68.707,80 EUR. Projektom, ki bodo izpolnjevali vse pogoje javnega razpisa in bodo skladno z merili za izbor dosegli zadostno, v okviru posameznega razpisanega območja izvedbe projekta najvišje število točk, ter ob pogoju, da bodo dosegli minimalni kakovostni kriterij, bo ministrstvo dodelilo sredstva za neposredne stroške osebja in sredstva za stroške pavšalnega financiranja v višini 40 % vrednosti vseh upravičenih stroškov dela osebja na projektu, pri čemer lahko izbrani prijavitelj za izvedbo posameznega programa socialne aktivacije uveljavlja stroške osebja v skupni višini največ 49.077,00 EUR. | 7. 10. 2021 |
| 9. | V kolikor se prijavimo za izvajanje projekta, pri katerem sta predvidena dva kraja izvedbe programov, ali to potem pomeni, da dve sodelavki delata na enem programu in dve na drugem? Torej, skupaj 4 zaposlene? | Tako je, prijavitelj oziroma projektno partnerstvo mora za vsak kraj izvedbe programa zagotoviti svojo strokovno skupino, ki jo morata v vsakem kraju sestavljati najmanj dva strokovna sodelavca. Pri tem poudarjamo, da lahko posamezen strokovni sodelavec v določenem časovnem obdobju sodeluje v le eni strokovni skupini. V vlogi je tako ista oseba lahko prijavljena le enkrat oziroma le za en kraj izvedbe programa. V kolikor bo ugotovljeno, da bo ista oseba – strokovni sodelavec prijavljena v več vlogah, bo obravnavana le vloga prijavitelja, ki bo na ministrstvu evidentirana kot prva prispela, ostale vloge ne bodo obravnavane in bodo s sklepom zavržene. | 7. 10. 2021 |